钦定古今图书集成/理学汇编/文学典/第047卷 > 刘臻
## 钦定古今图书集成/理学汇编/文学典/第047卷 > 刘臻

按《隋书文学传》，“臻字宣挚，沛国相人也。父显，梁寻阳
太守。臻年十八，举秀才，为邵陵王东阁祭酒。元帝时，
迁中书舍人。江陵陷没，复归萧察，以为中书侍郎。周
冢宰宇文护辟为中外府记室，军书羽檄，多成其手。
后为露门学士，授大都督，封饶阳县子。历蓝田令、畿
伯下大夫。高祖受禅，进位仪同三司、左仆射。高颎之”
伐陈也，以臻随军典文翰，进爵为伯。皇太子勇引为
学士，甚亵狎之。臻无吏干，又性恍惚，耽悦经史，终日
覃思，至于世事，多所遗忘。有刘讷者，亦任仪同，俱为
太子学士，情好甚密。臻住城南，讷住城东。臻尝欲寻
讷，谓从者曰：“汝知刘仪同家乎？”从者不知，寻讷，谓臻
还家。答曰：“知。”于是引之而去。既扣门，臻尚未悟，谓至
讷家，乃据按大呼曰：“刘仪同可出矣。”其子迎门，臻惊
曰：“此汝亦来耶？”其子答曰：“此是大人家。”于是顾盼久
之，乃悟，叱从者曰：“汝大无意，吾欲造刘讷耳。”性好啖
蚬，以音同父讳，呼为扁螺。其疏放多此类也。精于两
《汉书》，时人称为汉圣。开皇十八年卒，年七十二。有集
十卷行于世。